**TÁJÉKOZTATÓ**

* **Mi a felülbírálati indítvány?**

2023. január 1-je után indult büntetőeljárásokban **a közhatalom gyakorlásával** és **a közvagyon kezelésével kapcsolatos kiemelt bűncselekmények** esetében:

 - ha a nyomozó hatóság vagy az ügyészség a feljelentést elutasítja, vagy az eljárást megszünteti,

- akkor felülbírálati indítvány útján

- a bírósághoz lehet fordulni a nyomozás elrendelése, folytatása iránt - ha a nyomozó hatóság, ügyészség a felülbírálati indítványnak nem ad helyt.

* **Milyen bűncselekményeknél van helye felülbírálati indítványnak?**

A törvény a felülbírálati indítvány benyújtását **a közhatalom gyakorlásával** és **a közvagyon kezelésével kapcsolatos kiemelt bűncselekmények** esetében biztosítja.

Az indítvány alapján az eljáró hatóságok az ezen bűncselekményekkel *az adott ügyben szoros összefüggésben lévő más bűncselekmények*et is vizsgálhatják.

Melyek a **közhatalom gyakorlásával** és **a közvagyon kezelésével kapcsolatos kiemelt bűncselekmények?**

* a **korrupciós bűncselekmények** (Btk. XXCII. Fejezet) – *kivéve* a vesztegetés és a vesztegetés elfogadásának enyhébben minősülő eseteit (Btk. 290. § (1) és (6) bekezdés, Btk. 291. § (1) bekezdés)
* a **hivatali visszaélés** (Btk. 305. §) – *kivéve*, ha nem vezető beosztású hivatalos személy követi el rendvédelmi szervnél, Katonai Nemzetbiztonsági Szolgálatnál, Országgyűlési Őrségnél, fővárosi, megyei kormányhivatalnál, önkormányzati igazgatási szervnél, köztestületnél
* a **nemzeti vagyonra** vagy a közfeladatot ellátó közérdekű **vagyonkezelő alapítványok által kezelt vagyonra** elkövetett vagy ilyen vagyonban kárt okozó
* **sikkasztás, csalás, gazdasági csalás, információs rendszer felhasználásával elkövetett csalás súlyosabban minősülő esetei** [Btk. 372. § (4) – (6) bekezdése, Btk. 373. § (4) – (6) bekezdése, Btk. 374. § (4) – (6) bekezdése, Btk. 375. § (2) – (4) bekezdése]
* **hűtlen kezelés** (Btk. 376. §)
* a költségvetést károsító bűncselekmények közül
* **a költségvetési csalás súlyosabban minősülő esetei** [Btk. 396. § (3) – (6) bekezdése]
* **a költségvetési csaláshoz kapcsolódó felügyeleti vagy ellenőrzési kötelezettség elmulasztása** (Btk. 397. §)
* **a versenyt korlátozó megállapodás közbeszerzési és koncessziós eljárásban** (Btk. 420. §)
* **az előbbi bűncselekményekkel összefüggésben elkövetett**
* **bűnszervezetben részvétel** (Btk. 321. §)
* **pénzmosás** (Btk. 399. § és 400. §)
* **Milyen okból nyújtható be felülbírálati indítvány?**

Ha a nyomozó hatóság vagy ügyészség a feljelentést azért utasította el, vagy az eljárást azért szüntette meg, mert a véleménye szerint:

- a cselekmény nem bűncselekmény,

- a bűncselekmény gyanúja hiányzik (csak feljelentésnél),

- nem a gyanúsított követte el a bűncselekményt,

- nem állapítható meg bűncselekmény elkövetése,

- a cselekmény nem közvádra üldözendő bűncselekmény,

- az elkövető büntethetőségét, illetve a cselekmény büntetendőségét kizáró ok állapítható meg (így például ha a hatóság úgy látta, hogy a cselekmény elkövetése kényszer, fenyegetés hatása alatt történt).

* **Mikor nem nyújtható be felülbírálati indítvány?**

Ha:

* a feljelentett, a gyanúsított **fiatalkorú**,
* az elkövető **gyermekkorú**, vagy **kóros elmeállapota miatt nem büntethető**,
* a feljelentés elutasítása, az eljárás megszüntetése a **terhelt együttműködése miatt történt**,
* a feljelentés elutasítására, az eljárás megszüntetésére azért került sor, **mert a terhelt fedett nyomozó, leplezett eszközök alkalmazására feljogosított szerv tagja, vagy titkosan együttműködő személy.**
* **Mikor hozott határozatok kapcsán van helye felülbírálati indítványnak?**

Csak a **2023. január 1-je után indult büntetőeljárásokban született feljelentést elutasító és eljárást megszüntető határozatok** esetében biztosítja a törvény a felülbírálati indítvány lehetőségét. Az ezen időpont előtt indult büntetőeljárásokban nincs helye felülbírálati indítványnak.

* **Ki nyújthat be felülbírálati indítványt?**

Minden **természetes és jogi személy**, *kivéve* a terheltet, a védőt, valamint az állami vagy közhatalmat gyakorló szerveket. Az Integritás Hatóság képez a tilalom alól kivételt, a Hatóság szintén élhet felülbírálati indítvánnyal.

**Felülbírálat indítványt tehát a cselekménnyel közvetlenül nem érintett, „kívülálló” személy is benyújthat.**

A sértettnek, feljelentőnek „elsőbbsége” van: ha a sértett, feljelentő felülbírálati indítványt nyújtott be, akkor más személy számára már nincs lehetőség arra, hogy felülbírálattal éljen.

* **Mi a felülbírálati indítvány benyújtásának határideje?**

Ha az eljárásban **feljelentő,** **sértett** vett részt, elsősorban ők jogosultak felülbírálati indítványt benyújtani. Részükre a hatóság a határozatot *közvetlenül kézbesíti* és nekik a kézbesítéstől számított 1 hónap áll rendelkezésre az indítvány benyújtásra. Az ő részükre az eredeti, nem anonimizált határozat kerül kézbesítésre.

Ha letelt a sértett, feljelentő részére biztosított 1 hónap és felülbírálati indítványt nem nyújtottak be, vagy az ügyben nincs sem sértett, sem feljelentő, akkor a határozat 5 munkanapon belül *megjelenik a határozatot hozó szerv hivatalos oldalán, de ekkor már anonimizált formában*. A határozattal együtt az anonimizált ügyiratjegyzék is felkerül a honlapra. A közzétételtől számított **1 hónapon belül** terjeszthető elő felülbírálati indítvány a *határozatot hozó nyomozó hatóságnál, ügyészségnél.*

A határidő a **következő hónap azonos számú napján telik le**, ha nincs olyan számú nap a következő hónapban, akkor annak a hónapnak az utolsó napján. Ha a határidő utolsó napja *hétvégére*, vagy *munkaszüneti napra* esik, akkor a határidő a következő munkanapon jár le.

Az írásbeli indítványokat az elektronikus kapcsolattartás szabályai szerint (e-űrlapon, cégkapun) **a határidő utolsó napján éjfélig** lehet megtenni. E-mailben benyújtott indítvány nem hatályos!

* **Mi az indítvány benyújtásának menete?**

Az anonimizált határozat és ügyiratjegyzék *megjelenik a határozatot hozó szerv hivatalos oldalán*. A közzététel időpontjától számítva *1 hónapon belül* lehet az *indítványt a határozatot hozó nyomozó hatósághoz vagy ügyészséghez benyújtani.*

**Az eljárásban kötelező a jogi képviselet**. Írásbeli beadvány kizárólag jogi képviselő útján adható be. A jogi képviselő kizárólag a jogi képviselőkre vonatkozó szabályok szerint, elektronikusan terjeszthet elő beadványt (cégkapun keresztül).

A felülbírálati indítványt meg kell indokolni. Az indítvány mellé az indítványozó az álláspontja szerint az ügyben bizonyításra alkalmas adatokat, iratokat, nyilatkozatokat is csatolhat.

* **Van-e lehetőség igazolásra a benyújtás határidejének elmulasztása miatt?**

Az eljárásban a határidő elmulasztása miatt **igazolásnak nincs helye.**

* **Szükséges-e ügyvéd vagy más jogi képviselő?**

**Az eljárásban kötelező a jogi képviselet.** A felülbírálati indítványt és minden más ahhoz kapcsolódó beadványt írásban kizárólag az indítványozó jogi képviselője nyújthatja be.

* **Mikor nem hatályos a benyújtott felülbírálati indítvány?**

Felhívjuk a figyelmét arra, hogy ha

* nincs jogi képviselője

és/vagy

* az írásbeli indítványt nem jogi képviselő útján, az elektronikus kapcsolattartás szabályai szerint nyújtja be

és/vagy

* nem határidőn belül

akkor az indítvány **nem hatályos**, az indítványt a hatóságok érdemben nem tudják elbírálni.

Így ezeknek a szabályoknak a betartása kiemelten fontos!

Felhívjuk a figyelmet arra, hogy az e-mailben benyújtott indítvány nem felel meg az elektronikus kapcsolattartás szabályainak.

* **Kérhető-e költségkedvezmény?**

A felülbírálati indítvány előterjesztője költségkedvezmény iránti kérelmet nem terjeszthet elő.

* **Kérhető-e pártfogó ügyvéd?**

A felülbírálati indítvány előterjesztője pártfogó ügyvédre nem jogosult.

* **Megismerhetők-e a nem anonimizált határozat, ügyiratjegyzék, valamint a nyomozás iratai?**

A sértetten és feljelentőn kívül minden más felülbírálati indítványt benyújtó kizárólag az anonimizált határozatot és az anonimizált ügyiratjegyzéket ismerheti meg.

A nyomozati iratok megismerésére csak az eljárás későbbi szakaszában nyílik lehetőség: a vádindítvány benyújtása érdekében kérheti az ismételt felülbírálati indítványt benyújtó a nyomozati iratokat.

* **A felülbírálati indítvány benyújtása után mi történik?**

**1./**A **határozatot hozó** **nyomozó hatóság, ügyészség** megvárja, hogy a felülbírálati indítványok előterjesztésre rendelkezésre álló 1 hónapos határidő leteljen, majd ezután 3 napon belül megvizsgálja az indítvány(oka)t.

Ha egyetért az abban foglaltakkal, saját maga elrendeli vagy folytatja a nyomozást.

Ha nem ért egyet, felterjeszti az iratokat az indítvánnyal/indítványokkal együtt

* a nyomozó hatóság az ügyészségnek,
* az ügyészség a felettes ügyészségnek,

amely 8 napon belül megvizsgálja a felülbírálati indítványban foglaltakat.

**2./**Ha az **ügyészség, vagy a felettes ügyészség** egyetért az indítvány(ok)ban foglaltakkal, saját maga elrendeli vagy folytatja a nyomozást.

Ha nem ért egyet, felterjeszti az iratokat az indítvánnyal/indítványokkal együtt **a Budai Központi Kerületi Bíróság Nyomozási Bírói Csoportjának**.

**3./**A bíróság 1 hónapon belül dönt. Ha a felülbírálat indítványt eljárást megszüntető határozat miatt nyújtották be és az iratok mennyisége vagy a felülbírálati indítványok száma jelentős, akkor ez a határidő legfeljebb 2 hónappal meghosszabbítható.

**A bíróság:**

* elutasíthatja az indítvány(oka)t, vagy
* a megtámadott határozatot hatályon kívül helyezi, ezzel a döntéssel megindul a nyomozás, vagy folytatódik az eljárás.
* **Mi az ismételt felülbírálati indítvány?**

Ha a felülbírálati indítvány alapján a bíróság a nyomozás elrendeléséről, vagy folytatásáról döntött, és a nyomozó hatóság, ügyészség **ismételten megszünteti a büntetőeljárást** a meghatározott okok miatt, akkor **ismételt felülbírálati indítvány benyújtására van lehetőség.**

Ismételt felülbírálati indítványt **kizárólag az nyújthat be, aki a korábban felülbírálati indítványt nyújtott be az ügyben** (ide értve az Integritás Hatóságot is).

Az ismételt felülbírálati indítványta határozat kézbesítésétől számított 1 hónapon belül kell benyújtani.

Az ismételt felülbírálati indítványt a határozatot hozó nyomozó hatósághoz, ügyészséghez kell benyújtani, amit a nyomozó hatóság, ügyészség 3 napon belül a Budai Központi Kerületi Bíróság Nyomozási Bírói Csoportjának küld meg.

A bíróság az ismételt felülbírálati indítványt – ha azt nem tartja alaposnak – elutasítja. Ha azonban úgy látja, hogy megszüntető határozat hatályon kívül helyezésének lenne helye, akkor a  bíróság a  határozat hatályon kívül helyezése helyett **megállapítja, hogy vádindítvány benyújtásának lehet helye.**

* **Ki nyújthat be vádindítványt?**

Ha bíróság az ismételt felülbírálati indítvány alapján azt állapította meg, hogy vádindítvány benyújtásának van helye, akkor **fő szabály** szerint kizárólag az nyújthat be vádindítványt, aki az **ismételt felülbírálati indítványt benyújtotta. Erre 2 hónap áll rendelkezésre,** a határozatot hozó nyomozó hatóságon, ügyészségen keresztül nyújtható be a vádindítvány az illetékes bíróság előtt.

**Egyetlen kivétel az, ha kizárólag az Integritás Hatóság nyújtott be ismételt felülbírálati indítványt. Az Integritás Hatóság ugyanis nem nyújthat be vádindítványt és nem képviselhet vádat.**

Ilyenkor az anonimizált határozatot és ügyiratjegyzéket (függetlenül attól, hogy nyomozó hatósági, vagy ügyészségi határozatról van szó), valamint a bíróság döntéseit az ügyészség 1 hónapra közzéteszi a honlapján és **bármely természetes vagy jogi személy vádindítvánnyal fordulhat az illetékes bírósághoz.**

Ha a bíróság úgy dönt, hogy a vádindítvány megfelel a törvényben foglaltaknak és a vádlottként megjelölt személy megalapozottan gyanúsítható, akkor a vádindítvány benyújtója, mintegy **„laikus ügyészként”** fogja a vádat képviselni a bíróság előtt. *A jogi képviselet ekkor is kötelező.*